ગાંધીનગર- અમદાવાદના મેધાણીનગરમાં આવેલ ન્‍યુ ચમનપુરા હાઉસીંગ કોલોની એજ્યુકેશન સોસાયટી સંચાલિત નવચેતન સ્‍કૂલના ૩૨ વિદ્યાર્થીઓને ખાનગી વિદ્યાર્થી તરીકે 12 માર્ચથી શરૂ થતી ધોરણ-૧૦ની પરીક્ષામાં બેસવા દેવાનો રાજ્ય સરકારે મહત્‍વનો નિર્ણય લીધો છે. આ શાળાની ધોરણ-૯ અને ૧૦ની માન્‍યતા ગુજરાત માધ્‍યમિક અને ઉચ્‍ચત્તર માધ્‍યમિક શિક્ષણ બોર્ડ દ્વારા મળેલી ન હોવા છતાં ધોરણ-૯ અને ૧૦ વિદ્યાર્થીઓને આ શાળાના સંચાલકોએ એડમિશન આપી શિક્ષણ આપવાની કામગીરી કરેલી હતી. આ સંજોગોમાં આ વિદ્યાર્થીઓને ધોરણ-૧૦ની પરીક્ષામાં બેસવાની મંજૂરી આ શાળાના વિદ્યાર્થી તરીકે નિયમાનુસાર મળી શકે તેમ નહોતી. આમછતાં શિક્ષણપ્રધાન ભૂપેન્‍દ્રસિંહ ચુડાસમાએ આ વિદ્યાર્થીઓના વ્‍યાપક શૈક્ષણિક હિતમાં અને તેમનું શૈક્ષણિક વર્ષ ન બગડે તેવા શુભ આશયથી ખાનગી વિદ્યાર્થી તરીકે તેઓનું પરીક્ષા ફોર્મ સ્‍વીકારવાનો રાજ્ય સરકારે મહત્વનો નિર્ણય લીધો છે.